Informácia 
o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v Železničnej polícii  za rok 2008 

1. Úvod
	Realizovanie úloh v oblasti bezpečnosti a ochrany zdravia pri práci (ďalej len „BOZP“) podľa všeobecne záväzných právnych predpisov a ostatných predpisov upravujúcich bezpečnosť a ochranu zdravia na účely zlepšovania služobných podmienok policajtov Železničnej polície (ďalej len „ŽP“) a pracovných podmienok zamestnancov ŽP, osobitne v ochrane ich zdravia, je dôležitým sociálnym faktorom.
	V prílohe č. 1 až 7 je uvedený prehľad o činnosti dozorného orgánu, o stave BOZP, o služobnej úrazovosti a pracovnej úrazovosti v podmienkach ŽP.

2. Dozorný orgán
	Dozorný orgán vykonáva svoju činnosť na všetkých dislokovaných pracoviskách ŽP na území Slovenskej republiky so špecifickou, rezortnou pôsobnosťou podľa ustanovenia § 2 ods. 4 zákona č. 125/2006 Z. z. o inšpekcii práce a o zmene a doplnení zákona č. 82/2005      Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov.

	Dozorný orgán najmä
a)	zabezpečuje vykonávanie dozoru, či požiadavkám BOZP zodpovedá výber, umiestnenie, usporiadanie, používanie, udržiavanie a kontrola služobných priestorov a pracovného prostredia, organizácia BOZP a jej riadenie, ochranný prostriedok a výsledok analýzy faktorov ovplyvňujúcich služobnú činnosť a pracovnú záťaž, 
b)	vyšetruje príčiny závažného služobného úrazu a pracovného úrazu, bezprostrednej hrozby havárie technického zariadenia, závažné havárie technického zariadenia, vedie ich evidenciu na účely štatistického zisťovania; podľa potreby vyšetruje príčiny vzniku aj ostatných služobných úrazov a pracovných úrazov,
c)	uplatňuje formou svojich stanovísk požiadavky na zaistenie BOZP pri realizovaní stavieb a rekonštrukcií priestorov,
d)	zisťuje, zhromažďuje, spracováva a odovzdáva informácie v oblasti BOZP pre Ministerstvo dopravy, pôšt a  telekomunikácií Slovenskej republiky a vnútorný elektronický informačný systém,
e)	spolupracuje s Národným inšpektorátom práce, krajskými inšpektorátmi práce, dozornými orgánmi ministerstva vnútra, financií, spravodlivosti, obrany a orgánmi verejného zdravotníctva.
	Hlavnou úlohou dozorného orgánu je presadzovať vytváranie, udržovanie a zlepšovanie podmienok výkonu služobných činností policajta a pracovných podmienok zamestnanca na pracoviskách prostredníctvom kontrolnej činnosti zameranej na dodržiavanie všeobecne záväzných právnych predpisov a interných predpisov na zaistenie BOZP a bezpečnosti technických zariadení, ako aj  všeobecne záväzných právnych predpisov upravujúcich dodržiavanie limitných faktorov pracovného prostredia a ochranu pred požiarmi.
	Dôležitou úlohou v činnosti dozorného orgánu  je poskytovanie poradenstva v oblasti BOZP policajtom a zamestnancom ŽP. Poradenská činnosť bola zameraná na základné informácie a všeobecné zásady prevencie BOZP, informácie o technických zariadeniach, pracovnom prostredí, posudzovaní rizík a poskytovaní osobných ochranných pracovných pomôcok. 
	Významným prvkom poskytovania poradenskej činnosti je vnútorný elektronický informačný systém, ktorý poskytuje informácie z oblasti BOZP pre všetky dislokované pracoviská.  
	Súbory poskytujú informácie o pracovnej zdravotnej službe, zmenách vo všeobecne záväzných právnych predpisoch upravujúcich oblasť BOZP a ochrany pred požiarmi, rizikách a nových trendoch v prevencii rizík, nebezpečenstvách pri ručnej manipulácii s bremenami a poškodeniach podpornopohybovej sústavy, praktických návodoch na školenie policajtov a zamestnancov ŽP, spôsoboch prepravy nebezpečných tovarov v praxi, nebezpečných chemických látkach, úlohách a povinnostiach v protipožiarnej prevencii, podmienkach prevádzkovania komínových zariadení a ďalšie. Systém sa priebežne aktualizuje a dopĺňa.

3. Stav a vývoj služobnej úrazovosti a pracovnej úrazovosti
	V priebehu roku 2008 bolo v ŽP evidovaných 25 úrazov, z nich bolo 20 registrovaných, teda takých úrazov, u ktorých bola dočasná pracovná neschopnosť dlhšia ako tri dni. Evidovaných bolo 24 služobných úrazov policajtov ŽP a jeden pracovný úraz zamestnanca ŽP. Podľa dĺžky dočasnej pracovnej neschopnosti sedem úrazov malo charakteristiku závažného služobného alebo pracovného úrazu. V sledovanom období sa nestal ani jeden úraz s ťažkou ujmou na zdraví alebo úraz s následkom smrti. Celková dĺžka dočasnej pracovnej neschopnosti dosiahla výšku 790 dní, s priemernou dĺžkou 37,62 dní na jeden úraz.  
	Z vyšetrovania zdrojov služobných a pracovných úrazov vyplýva, že najčastejším zdrojom úrazu boli úrazy zahrnuté do zdrojovej skupiny XI., športový výkon bez náradia, športové a telocvičné náradie a zariadenie s 52 % podielom z celkového počtu evidovaných úrazov, pričom v prevažnej miere ide o úrazy, ktoré sa stali policajtom ŽP počas telesnej prípravy v škole. Druhým najčastejším zdrojom úrazu boli úrazy zahrnuté do zdrojovej skupiny V. materiál, bremená a predmety s 20 % podielom a zdrojovej skupiny IV. pracovné, prípadne cestné dopravné priestory ako zdroje pádov so 16 % podielom.  
	Najčastejšou príčinou služobných úrazov boli úrazy zahrnuté do 12. skupiny príčin úrazov so 60 % podielom. Táto skupina prihliada na osobné predpoklady pri výkone služobných činností alebo práce, ako napr. chýbajúce telesné predpoklady, zmyslové nedostatky, nepriaznivé osobné vlastnosti, okamžité psychofyziologické stavy a iné. 
	Na základe zistených ukazovateľov zdrojov a príčin  služobných úrazov a ich analýzy je možné vysloviť názor, že v nasledujúcich obdobiach limitujúcim faktorom výkonu štátnej služby sa stane fyzická zdatnosť policajta ŽP, ktorá je nevyhnutná na zvládnutie náročných podmienok a eliminovanie zvyšujúcej sa agresivity osôb páchajúcich trestnú a priestupkovú činnosť v obvode železničných dráh.

4. Spolupráca s inými dozornými orgánmi
	Tradične dlhodobá je spolupráca s ostatnými rezortnými dozornými orgánmi zložiek v pôsobnosti ministerstva vnútra, spravodlivosti, financií a obrany v rámci pracovnej skupiny zloženej zo zástupcov rezortných dozorných orgánov pre BOZP. Na svojich zasadnutiach koordinuje záväzné stanoviská pri predkladaní a schvaľovaní všeobecne záväzných právnych predpisov v oblasti BOZP, posudzuje ich vplyv a dopad na riadenie BOZP vo vlastných zložkách a zovšeobecňuje získané poznatky s cieľom skvalitnenia výkonu dozornej činnosti.
	Nie menej dôležitou spoluprácou je spolupráca dozorného orgánu s Národným inšpektorátom práce v pôsobení akreditačnej komisie pre vydávanie osvedčení pre žiadateľov o vykonávanie preventívnych a ochranných služieb poskytované zamestnávateľovi v oblasti bezpečnostnotechnických služieb a v Koordinačnom výbore pre bezpečnosť a ochranu zdravia pri práci zriadenom ministrom práce, sociálnych vecí a rodiny SR.
	V súvislosti s prijatím všeobecne záväzných predpisov, podľa ustanovenia § 21 a 26 zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov, ustanovenia § 30 až 42 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov a vyhlášky Ministerstva zdravotníctva SR č. 458/2006 Z. z. o podrobnostiach o rozsahu a náplni výkonu pracovnej zdravotnej služby, o zložení tímu odborníkov, ktorí ju vykonávajú, a o požiadavkách na ich odbornú spôsobilosť, bola v roku 2008 vykonaná pracovnou zdravotnou službou previerka všetkých dislokovaných pracovísk ŽP na účely vykonania analýzy aktuálneho stavu rizík, pôsobenia negatívnych faktorov práce a pracovného prostredia na zdravie policajtov a zamestnancov ŽP.  

5. Hodnotenie stavu BOZP za rok 2008
	Z poznatkov, získaných pri vykonávaní kontrolnej činnosti dozorného orgánu vyplýva, že zo strany priamych nadriadených je záujem o riešenie podmienok výkonu služobných činností policajtov a práce zamestnancov a úloh v oblasti BOZP, ktorý sa v sledovanom období prejavil najmä v zlepšení priestorových a hygienických podmienok pracovísk,  materiálneho a technického vybavenia, bezpečnosti technických zariadení a v znižovaní počtu služobných alebo pracovných úrazov.

6. Opatrenia na zlepšenie stavu  
	V záujme zlepšovania stavu BOZP je potrebné 
1)	naďalej venovať pozornosť výchovnému a vzdelávaciemu procesu tak, aby policajt a zamestnanec ŽP získal potrebný súbor informácií o BOZP, ktoré potrebuje na bezpečný výkon pri plnení služobných činností a  pracovných úloh,
2)	realizovať závery z analýzy, ktoré navrhla pracovná zdravotná služba, najmä tie, ktoré majú bezprostredný vplyv na zdravie policajtov  a zamestnancov ŽP.

Príloha H

BOZP pri výkone služby príslušníkov Železničnej polície
(MDPT SR)

Zdroj údajov: MDPT SR